HikingEstonia suvepäevad Haanjamehe talus, August 2021
#000000
Meie suvepäevitaja Ave jagab oma meenutusi ägedast kohtumisest kesk Haanjamaa kauneid “mägesid” ja järvi.
#000001
HikingEstonia suvepäevad Haanjamehe talus – siia on juba sisse kirjutatud, et saab matkata, ujuda, koduseid roogasid, nalja ja naeru vahvate kaasteelistega! Kõike sai ja palju rohkemgi veel.
#000002
Reede õhtul kogunesime, kallistasime vanu tuttavaid, uutega olime esialgu ettevaatlikumad. Pika laua õhtusöök, saun, tiiki hüppamine, lõbus lauamäng ja juba tundsin, et tunnen kõiki neid toredaid inimesi.
#000003
Laupäeva hommik algas hommikupudru ja võileibadega (tänud teile Ülle ja Ko!) terrassil, mis äratas keha ja meele, et jätkata matkajuht Janari nugade õpitoas. Mees teadis, mis mees rääkis ja väga hästi rääkis! Saime teada nugade ehitusest ja ka seda, et see kõige odavam ja lihtsam ei pruugigi kõige kehvem variant olla. Aukartust äratavaid nugasid oli põnev vaadata ja hiljem ka teritada / luisata.
#000004
Kell 11.00 matkasaapad jalga ja Haanja kõrgustiku matkale. Ilm oli ilus, rajad kruusateedest asfaldini, aasadest rägastikuga metsaalusteni, laugetest kõrgeima tipuni – Suure Munamäe vaatetornini. Milline nauding oli vahepaus Kavadi järve ääres, kus meid oodati sooja supi, maiustuste ja teega – need maitsevad peale 10 km kõndimist, matkasaabastest jalgade puhkamist (mõnede puhul ka värskendavat suplust) ülihästi. Üllatava energia annab selline paus ja matk võis jätkuda, rääkides erinevate matkakaaslastega, kuulates vahvaid lugusid ja ka õpetussõnu (näiteks, et käsi võiks vahepeal üleval hoida). Kokku matkasime 18,2 km.
#000005
Haanjamehe talus ootas meid saun, tiik, õhtusöök, juht Andruse kokkuvõte, plaanid, tänusõnad koos õhtusöögiga. Aga õhtu alles algas: Muhu klubi rõõmsate inimestega võistlusmängud oli välja mõelnud Andrus ning kõige tipuks keerutas „mees nagu orkester“ õhtul plaate ühisel diskol.
#000006
Pühapäeva hommik algas pannkookidega (kummardus, Ülle ja Ko) ja jätkus Papagoi Teatriga. Haanjamehe talu peamaja II korrusel on linnutreener Katarina Kadri muinasjutumaaline „pesa“, kus ta teatraalselt rääkis meile papagoide (ja ka teiste lindude) hingeelust, nägime uhkeid, tarku linde! Veel oli meile külla tulnud Eestimaa Looduse Fondi esindaja, loodustalgute korraldaja ning Facebooki „Matkajad“ grupi asutaja Katrin Loss – rõõm teada kui palju ettevõtlikke, särasilmseid „mootoreid“ meil Eestis on.Ausalt! Saadud infot, emotsioone, vestlusi kaasteelistega sain ma mitu päeva naeratus näol seedida – siiras tänu teile!
#000007
Oled sa mõnikord mõelnud, et tahaks rohkem veeta aega värskes õhus? End aktiivselt liigutada ja võib olla ka mingil määral proovile panna, kuid ei ole veel leidnud seda tegevust, mis kõnetaks ja päris spordimehe hinge võib olla ka sees ei ole. Sellisel juhul on matkamine just nimelt sulle. Tule liitu meie vahva matkaseltskonnaga ning saad üsna pea selgeks, et matkamine ei ole lihtsalt sport, isegi mitte vaid aktiivse puhkuse vorm, vaid lausa eluviis. Hoiatuseks tuleb kohe öelda, et matkamine on sõltuvust tekitav. Käid ühe korra ära ja tunned, et ilma matkamata enam ei oskagi.
#000008
Täname, et liitusite meie uudiskirjaga.
#000009